Jacob Zuma in hospitaal opgeneemOudpres. Jacob Zuma. (Foto: Emmanuel Croset/AFP) Oudpres. Jacob Zuma is Vrydagoggend in ’n hospitaal opgeneem vir mediese waarneming. Volgens Singabakho Nxumalo, woordvoerder van die departement van korrektiewe dienste, het ŉ roetine-waarneming daartoe gelei dat Zuma gehospitaliseer is. “As ’n voormalige president vereis die gesondheidsbehoeftes van Zuma die betrokkenheid van die Suid-Afrikaanse militêre gesondheidsdienste. Dit is die geval sedert hy in Estcourt-gevangenis opgeneem is.” Geen verdere besonderhede is bekend gemaak nie. Zuma dien 15 maande tronkstraf uit weens die minagting van ’n hofbevel om voor die Zondo-kommissie na staatskaping te getuig. Zuma is veronderstel om volgende week in die hooggeregshof in Pietermaritzburg te verskyn vir sy korrupsieverhoor. Dit kom nadat die hooggeregshof Zuma se aansoek om self in die hof te wees toegestaan het. Die saak is van 10 tot 13 Augustus op die hofrol geplaas. Zuma word deur 16 klagte in die gesig gestaar vir die 1999-aankoop van onder meer vegvliegtuie, patrolliebote en weermagtoerusting van vyf Europese firmas terwyl hy Suid-Afrika se adjunkpresident was. Hy word daarvan beskuldig dat hy sowat R4 miljoen in omkoopgeld van een van die maatskappye, die Franse vervaardigingsreus Thales, in sy sak gesteek het. Thales staan ook tereg op aanklag van korrupsie en geldwassery.